Abantu umunani bagize Itsinda ryitwa Ntwarane za Yezu na Mariya bajuririye igifungo cy'imyaka itanu bakatiwe n'urukiko rukuru mu minsi ishize.
Abo bajuriye barasaba ko bagirwa abere nk'uko urukiko rwabikoreye Mutamba Chantal ari na we wari uyoboye iryo tsinda ubwo hakorwaga icyaha bose bashinjwa cyo gukora imyigaragambyo itemewe bagana ku rugo rw'umukuru w'igihugu ndetse no kuvuga amagambo yangisha rubanda ubuyobozi.
Mutamba yagizwe umwere kuko impapuro zo kwa muganga zagaragaje ko afite ibibazo byo mu mutwe.
Abunganizi b'Intwarane babwiye Kfm dukesha iyi nkuru ko bagejeje Ubujurire bwabo mu rukiko rw'ikirenga, kuko ngo abo bunganira barenganye.
Aba bunganizi bavuga ko Intwarane zose zagombaga kugirwa abere,kuko uwari ubayoboye yagizwe umwere kubera uburwayi bwo mu mutwe. Kubw'ibyo ngo nta mpavu yo guhamya abandi icyaha kandi nta n'ubushake bundi bwo gukora icyaha bwagaragajwe ndetse ngo n'amagambo bashijnwa kuvuga , ni ayo bagiye basubiramo yavuzwe na Mutamba wagizwe umwere.
Itariki y'Ubujurire ntiramenyakana kuri abo umunani .